‘जय नेपाल क्रिकेट’ को उपाधि ‘लालसलाम’ लाई
शैल्यशिखर नगरपालिका ९ स्थित गोकुलेश्वरमा संचालन भएको ‘जय नेपाल खुल्ला क्रिकेट प्रतियोगिता’को उपाधि ‘लालसलाम खलंगा’ ले हात पारेको छ ।
दार्चुला — शैल्यशिखर नगरपालिका ९ स्थित गोकुलेश्वरमा संचालन भएको ‘जय नेपाल खुल्ला क्रिकेट प्रतियोगिता’को उपाधि ‘लालसलाम खलंगा’ ले हात पारेको छ ।बिहीबार सम्पन्न प्रतियोगितामा ‘बस्कोट सुपरकिंग’लाई हराउँदै ‘लालसलाम खलंगा’ले उपाधि माथि कब्जा गरेको हो । अपी चौलानी सृजनशील युवा क्लब दार्चुलाको आयोजनामा शनिबारबाट सुरु भएको प्रतियोगिताको फाइनल प्रतिस्पर्धामा ‘बस्कोट सुपरकिंग बस्कोट’लाई हराउँदै लालसलाम खलंगा ९० रनले विजयी भएको हो । टस जितेर ब्याटिङ गरेको ‘लालसलाम खलंगा’ले निर्धारित २० ओभरमा ९ विकेट गुमाएर एक सय ८५ रन बनाएको थियो । प्रतियोगितामा लालसलामको तर्फबाट गौतम धामीले सर्वाधिक ८३ र सञ्जी फिरिमालले ३८ रनको योगदान दिए । ‘बस्कोट सुपरकिंग’को तर्फबाट दिपेन्द्र ऐरी ३ र किरन ठगुन्नाले २ विकेट लिए ।जवाफी ब्याटिङमा उत्रिएको ‘बस्कोट सुपरकिंग’ १६ दशमलव १ ओभरमा ९५ रन बनाउँदै अलआउट भएका थिए । बस्कोटका लागि किरण धामीले ४५ र दिपेन्द्र बोहराले १५ रन बनाएका थिए । भने अन्य खेलाडीहरुले राम्रो प्रदर्शन प्रदर्शन गर्न सकेनन् । ‘लालसलाम’ टिमको तर्फबाट करन डडाल ३ किकेट लिदा लालसलामलाई उपाधि माथि कब्जा गर्न सहज भयो । प्रतियोगिताको म्यान अफ द म्याच र उत्कृष्ट ब्याट्सम्यान ‘लालसलाम’ टिमका गौतम धामी र म्यान अफ द सिरिज रबि बिष्ट भए । प्रतियोगितामा उत्कृष्ट बलर बस्कोट टिमका प्रकाश चन्द भएका आयोजक क्लबका अध्यक्ष रमेश भट्टले जानकारी दिए ।जिल्लामा पहिलो पटक सर्वाधिक धनराशीको क्रिकेट प्रतियोगिता सञ्चालन भएको हो । प्रतियोगिताको विजयी टीमले १ लाख ११ हजार १ सय ११, द्वितीय टीमले ६१ हजार १ सय ११ तथा कप, मेडल र प्रमाणपत्र पाएका छन् । यस्तै हरेक खेलका म्यान अफ द् म्याचलाई ५ हजार ५ सय ५५ रुपैया पुरस्कार प्रदान गरिएको आयोजकले जनाएको छ । प्रतियोगितामा दार्चुलाका नौ तथा बैतडीका ४ गरी १३ टीमले सहभागिता जनाएका थिए ।